Van Coke: ‘My familie nou belangriker as musiek, partytjies’Francois van Coke (Foto: Janie Monsieur/Maroela Media) Die bekende Afrikaanse rocker Francois van Coke (39) se lewe het sedert die begin van Fokofpolisiekar in 2003 omtrent handomkeer verander na die familie- en sakeman wat hy vandag is. Suid-Afrika het hom leer ken as die aweregse voorsanger van die rockgroep Fokofpolisiekar, maar vandag is hy veel rustiger en is sy familie vir hom belangriker as die musiek en enige partytjie. “Toe ons met Fokofpolisiekar begin het, het ek in ŉ geel kamer gebly met ŉ matras, ŉ rakkie en ŉ paar tydskrifte, en dit is al wat ek besit het. So ek het niks gehad nie. Al wat ek wou doen, was musiekmaak en al wat vir my belangrik was, was om op die pad te wees, saam met vriende te kuier en ŉ party te hê.” Sestien jaar later, en Francois het ŉ vrou, Lauren, en ŉ pragtige driejarige blondekopdogtertjie, Alex Lila, wat die ewebeeld van Francois is. Francois lyk sélf nie meer soos vroeër nie, sy hare is netjies gesny, hy lyk gesond en oor die algemeen gelukkiger. “Alles het verander. Ek het ŉ familie, ek het ŉ huis waarin ek bly, waarvan ek hou. My familie het belangriker geword as wat musiek vir my is. Dit was nooit so vir my nie, musiek was altyd die belangrikste. Maar nou is daar iets beter in my lewe,” vertel hy aan Maroela Media. “Ek is mal daaroor om musiek te maak, dit is my lewe. Maar die een downside van musiekmaak en toer is dat jy weg van jou familie af is.” Tussen sy familielewe deur kry hy dit ook deesdae reg om saam met sy musiekgroepe, Die Gevaar en Fokofpolisiekar, op te tree, het hy ŉ ateljee, Van Coke Studios, én ŉ kroeg, Fokof Bar, oopgemaak. Hy was ook op die onlangse seisoen van The Voice SA te sien, waar Tasché Burger onder Francois se leiding dié kompetisie gewen het. “Om ŉ kroeg te hê is een van daardie goed waarvan ons altyd in Fokofpolisiekar oor grappe gemaak het. Ons het allerhande groot drome gehad. Ons het altyd gesê ons gaan ŉ pynappelbier in ons agterplaas maak en by vertonings verkoop. Dit het nooit gerealiseer nie, maar jare later het ons ons eie bier, die Fokof Lager. Iemand het ons toe genader om die kroeg ook oop te maak, en hier is ons!” Francois het ook plate vir die album ‘Dagdrome in suburbia’ uitgebring (Foto: Instagram) Francois sê die Fokof Bar is ŉ plek waar hy graag sou uithang as hy na ŉ kroeg toe moes gaan. Die Fokof Bar is in Lynwood, Pretoria, maar Francois sê hulle sal graag nog een in Bellville, Stellenbosch of Kaapstad wil oopmaak. Asof hy nie reeds besig genoeg is nie, het hy ook pas sy derde solo-album, Dagdrome in suburbia, bekendgestel. “Dié album is vir my baie belangrik. Ek het hard gewerk, en saam met ŉ klomp verskillende mense gewerk. Die album is rock n roll maar ons het ook ander style, van country tot pop ingebring.” Op die album sing Francois saam met mense soos Ricky Rick, Tasché, Hunter Kennedy en Spoegwolf. “Die album gaan oor hoe dit is om in suburbia te woon. ‘Dagdrome in suburbia’ verwys na hoe ek gevoel het toe ek ŉ kind was. Ek het in suburbia, in Bellville, die noordelike voorstede van Kaapstad, grootgeword. En ek het gedroom van iets anders en meer as net die gewone, vervelige lewe. Ek het gedroom ek wou uitkom daar.” Francois sê hy voel nie meer vasgekeer in suburbia nadat hy musiekgroepe begin het, gereis het en reg oor die wêreld opgetree het nie. Hy het vir 12 jaar in Kaapstad gaan bly, maar het teruggetrek na Bellville toe hy ŉ familie begin het. “Die album het ŉ konneksie tussen my ou lewe in suburbia en my lewe nou weer dat ek terug is,” sê Francois. Francois se vrou Lauren en hul dogtertjie Alex Lila (Foto: Instagram) “Dit is ék, die album voel vir my so belangrik in my lewe dat ek voel asof mense van enigiets vergeet wat ek voorheen gedoen het as hulle hierna luister.” Hy sê hy is en was nog altyd eerlik in sy musiek en wat hy skryf, maar dat dié nuwe album ŉ perfekte prentjie skets oor wat sy lewe op die oomblik is. Francois het ook twee liedjies op sy nuwe album vir sy dogtertjie geskryf. “Dis al wat ek wil doen as ek by die huis kom – my familie sien. Ek gee nie om oor enigiets anders nie. “Ander ouens het boys nights, maar ek het nie boys nights nodig nie, ek wil net by my familie wees,” sê hy. Francois sê dit is vir hom die beste ding in die wêreld om ŉ pa te wees. “Voor ek my dogtertjie vasgehou het, het ek nog net sowat twee babas vasgehou in my hele lewe. Dit is nie iets waaroor ek regtig ŉ verwagting gehad het nie. Dat ek moet kinders hê, was nooit ŉ droom wat ek gehad het nie, ek was eintlik half bang vir kinders kry. Maar dit het heeltemal verander toe ek haar [Alex] die eerste keer sien en in haar oë kyk. Francois en Alex (Foto: Instagram) “Dit is moeilik om te verduidelik, maar dinge verander. Jy besef haar lewe is belangriker as jou eie. Dit is die wonderlikste en moeilikste en coolste ding in die wêreld.” Hy sê hulle twee doen alles saam, van in parkies speel tot rolprente kyk. Francois sê hy kry darem nog tyd om ŉ “normale” mens te wees. Hy sê hy hou daarvan om rugby te kyk, en hy help met huistakies soos skottelgoedwas en om die swembad skoon te maak. Hoewel dit moeilik is om te dink aan Francois van Coke wat ŉ swembad skoonmaak, het hy sowaar ontaard in ŉ liefdevolle pa, man en sakeman, wat mense dalk nie in sy 20’s sou kon indink nie. Ten spyte daarvan dat hy sy lang blonde hare laat vaar het en sy lewe nie meer so rof soos voorheen is nie, vloei rocker-bloed steeds deur sy are en is sy aanhangers self liewer vir hom as vantevore. Dagdrome in suburbia is digitaal en in CD-winkels beskikbaar. 20 vinnige vrae aan Francois van Coke Francois van Coke beantwoord Maroela Media se 20 vinnige vrae. Kyk hier hoekom hy nie daarvan hou om piesangs te eet nie! Posted by Maroela Media on Monday, October 21, 2019